Maria Șarapova a spus adio tenisului la începutul anului 2020, din cauza multiplelor accidentări, care au urmat perioadei de un an și jumătate în care a fost suspendată pentru dopaj.
De atunci, viața ei s-a schimbat radical și frumoasa rusoaică, stabilită în SUA s-a concentrat pe familie. Ea s-a logodit cu Alexander Gilkes (45 de ani), iar în vara anului 2022 a devenit mamă, aducând pe lume un băiețel pe nume Theodore.
Fosta vedetă de tenis se mândrește cu 4,6 milioane de urmăritori pe Instagram, care au avut parte de o surpriză. Maria a apărut la săptămâna modei de la Paris, cu un nou look, renunțând la părul blond și preferând o nuanță de șaten închis.
În plus, fosta sportivă, care va împlini 37 de ani luna viitoare, a afișat o siluetă de invidiat, scoasă în evidență de o ținută denim. Șarapova s-a întâlnit în culise și cu Victoria Beckham, care a avut o colecție la eveniment.